Update: 1:54PM ME na guilecava o Viti na qaqa vei Toga ka namaka na sota qo kei Samoa ni na kaukauwa cake tale.
E vakaraitaka o Esala Nauga na dauniveivakatavulici ni timi ni Nadroga ni na tovolea vakaukauwa o Samoa me na vakadrukai Viti ka dodonu kina vei Viti me na vakaukauwataka cake tale na nona i yatu e liu ka me rawa ni taladrodro kina na i yatu e muri.
Ke rawa ga ni guilecava o Viti na qaqa sa sivi ka vakanamata vei Samoa ka me rawa ni vakarau vakavinaka vakauasivi na nona i yatu e liu, e kaya o Nauga.
E kuria o Nauga ni na dau duatani tu ga na nodrau dau sota o Viti kei Samoa ka kaya ni raica na i yatu e liu e na rua na qito sa oti e ratou qito vinaka sara tiko na looseman e na sota kei Itali ka vaka kina na qito kei Toga.
E solia na nona vakanuinui vinaka o Nauga e na qito e na macawa qo ni na dua na qito vinaka vei Viti ka na rawa ni na kauta cake tale na vakatagedegede ni rakavi e Viti ki na dua tale na vanua vinaka.
Au solia na noqu vakanuinui vinaka vei ratou na timi ni na dua na qito vinaka e na macawa qo e na sota kei Samoa, e kaya o Nauga.
Ena vakayagataka na nona i yatu e liu na timi ni Samoa ena nodrau na sota kina kei Viti e na Vakarauwai qo e na ANZ Stadium e Suva.
E ratou na saga sara vakaukauwa o Samoa me na qaqa ena sota kei Viti ka me rawa ni tiko e na yasana me na veiqatitaka tiko nai covi ni Pacific Nations Cup.
Na timi ni Samoa e ratou a tekivu qito e na sota kei Toga ka rau a tai kina e na 18 kei 18 ni bera ni qai vakadrukai Itali e na 15 kei saiva mai Apia e na mua ni macawa sa oti.
Na timi ni Viti esa qito vinaka sara tiko mai e na nodratou a vakadrukai Itali e na 25 kei 14 kei na nona vakadrukai Toga e na 45 kei 17, ia kevaka me na qaqa tale vei Samoa esa na dua sara na ka vinaka ni na rawa ni nona na i covi ni PNC.
E vakaraitaka o David Lemi na kavetani ni timi ni Samoa ena Samoan Observer ni ratou na vakavinakataka na nodratou qito kei Viti ena mua ni macawa qo ka vakavinavinakataka na i yatu e liu ena nodratou qito kaukauwa sara e na sota kei Itali.
Ia, na timi ni Viti e ratou qito vinaka talega na i yatu e liu e na sota kei Toga ka vinaka cake sara mai na sota kei Itali e na macawa rua sa oti.
E kaya o John McKee na dauniveivakatavulici ni timi ni Viti ni qito vinaka sara nai yatu e liu ka vakavuna me dua na qaqa levu vei Toga e na macawa sa oti.
Ena kena rairai tale tikoga ni na sa na calata tiko o Isei Colati na duru ni Viti na vo ni qito ni PNC e na vuku ni mavoa e a yaco vua e na sota kei Toga e na mua ni macawa.
E na qai macala tiko se o cei na dauqito me na sosomitaki Colati me vaka e vakaraitaka tiko o McKee. E taleitaka sara o koya na nodratou qito o Sireli Bobo, Nikola Matawalu, Nemani Nadolo kei Watisoni Votu ka vakaraitaka ni na kaukauwa sara na timi ni Samoa e na nodratou i yatu eliu.
E na rau sota tiko o Viti kei Samoa ena tolu donu na kaloko e na yakavi (3pm) ni Vakarauwai qo e na ANZ Stadium.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn